ส่วนที่ 1

ข้อมูลสรุป (Executive Summary)

บริษัท ควอลิตี้ เฮ้าส์ จำกัด (มหาชน) ก่อตั้งในปี 2526 เพื่อประกอบธุรกิจพัฒนาอสังหาริมทรัพย์
โดยในระยะแรกบริษัทรับจ้างสร้างบ้านบนที่ดินของลูกค้าและพัฒนาอาคารสูงเพื่อเช่า
บริษัทเข้าจดทะเบียนในตลาดหลักทรัพย์ฯ ในปี 2534 โดยปี 2535
บริษัทได้เริ่มประกอบธุรกิจขายบ้านพร้อมที่ดินครั้งแรก และระหว่างปี 2544 – 2545
บริษัทได้นำกลยุทธ์บ้านสร้างเสร็จก่อนขายมาใช้ร่วมกับการนำเสนอบ้าน 5 คุณภาพ
ซึ่งได้รับการตอบรับจากกลุ่มลูกค้าเป้าหมายเป็นอย่างดี
ซึ่งรายได้หลักของบริษัทมาจากธุรกิจขายบ้านพร้อมที่ดิน ธุรกิจขายหน่วยในอาคารชุดพักอาศัย
และธุรกิจให้เช่าอสังหาริมทรัพย์ โดยปี 2548
บริษัทมียอดรายได้จากการขายบ้านพร้อมที่ดินสัดส่วนร้อยละ 82
รายได้จากการขายหน่วยในอาคารชุดพักอาศัยสัดส่วนร้อยละ 4
รายได้จากค่าเช่าพื้นที่ในอาคารสำนักงานและค่าบริการที่เกี่ยวข้องสัดส่วนร้อยละ 3
และรายได้จากค่าเช่าพื้นที่ในอาคารพักอาศัยและค่าบริการที่เกี่ยวข้องสัดส่วนร้อยละ 10
โดยเปรียบเทียบกับยอดขายรวม ตามลำดับ

ในปี 2540 บริษัทประสบกับปัญหาการดำเนินธุรกิจในช่วงวิกฤตการณ์การเงิน อย่างไรก็ตาม
บริษัทได้ประสบผลสำเร็จในการปรับโครงสร้างหนี้โดยได้ลงนามในสัญญาปรับโครงสร้างหนี้ระหว่างปี
2542 – 2543 นอกจากนี้ บริษัทมีการเพิ่มทุนในปี 2544 จำนวน 812 ล้านบาท และ
Government of Singapore Investment Corporation Pte. Ltd. (GIC)
ได้เข้ามาถือหุ้นบริษัทในสัดส่วนร้อยละ 20 และ ณ วันที่ 21 ตุลาคม 2548
ผู้ถือหุ้นรายใหญ่ของบริษัท ได้แก่ บริษัท แลนด์ แอนด์ เฮ้าส์ จำกัด (มหาชน) (ร้อยละ 23.14)
กลุ่มนายอนันต์ อัศวโภคิน (ร้อยละ 7.18) GIC (ร้อยละ 14.51) และกองทุนเปิดไทยทวีทุน
(ร้อยละ 10.18)

การดำเนินธุรกิจของบริษัท บริษัทย่อย และบริษัทร่วม จำแนกได้ดังนี้

  1. ธุรกิจขายบ้านพร้อมที่ดิน ดำเนินการโดยบริษัท และบริษัทย่อย คือ บริษัท คาซ่า วิลล์ จำกัด
  (เดิมชื่อ “บริษัท คิว.เฮ้าส์ ออฟฟิศ แอนด์ คอมเมอร์เชียล แมเนจเม้นท์ จำกัด”)

2. ธุรกิจขายหน่วยในอาคารชุดพักอาศัย ดำเนินการโดยบริษัท

  3. ธุรกิจอาคารที่พักอาศัยให้เช่า /เซอร์วิส อพาร์ทเม้นท์ ดำเนินการโดยบริษัท และบริษัทย่อย
  คือ บริษัท เซ็นเตอร์พอยท์ แมเนจเม้นท์ จำกัด และบริษัท คิว.เอช. อินเตอร์เนชั่นแนล จำกัด

  4. ธุรกิจอาคารสำนักงานให้เช่า ดำเนินการโดยบริษัท และบริษัทย่อย คือ บริษัท
  เซ็นเตอร์พอยท์ แมเนจเม้นท์ จำกัด นอกจากนี้บริษัท คิว.เอช. อินเตอร์เนชั่นแนล (บีวีไอ)
  จำกัด ซึ่งเป็นบริษัทย่อย ได้ลงทุนในบริษัท ฮาเบอร์ วิว จำกัด
  ซึ่งประกอบธุรกิจโรงแรมและอาคารสำนักงานให้เช่าในเมืองท่าไฮฟง ประเทศเวียดนาม
  โดยถือหุ้นอยู่ในสัดส่วนร้อยละ 14.15

  5. ธุรกิจรับบริหารอาคารสำนักงานให้เช่า อาคารที่พักอาศัยให้เช่า และจัดทำบัญชี
  บริษัทและบริษัทย่อย 2 บริษัท คือ บริษัท เซ็นเตอร์พอยท์ แมเนจเม้นท์ จำกัด
  (บริษัทถือหุ้นร้อยละ 100) และบริษัท คิว.เอช.อินเตอร์เนชั่นแนล จำกัด (บริษัทถือหุ้นร้อยละ
  100) รับจ้างบริหารอาคารสำนักงานเวฟเพลส (Wave Place) อาคาร L & H Phromphong
  ภายใต้ชื่อ “Centre Point Resident Phromphong” อาคาร L & H Sawatdi ภายใต้ชื่อ
  “Centre Point Resident Sawatdi” ส่วนบริษัท คิว.เอช.แมเนจเม้นท์ จำกัด
  (บริษัทถือหุ้นร้อยละ 17 และถือผ่านบริษัทย่อยคือ บริษัท เซ็นเตอร์พอยท์ แมเนจเม้นท์ จำกัด
  ในสัดส่วนร้อยละ 83) ดำเนินธุรกิจรับบริหารงานสาธารณูปโภคส่วนกลางโครงการบ้าน
  นอกจากนี้บริษัทยังรับจ้างจัดทำบัญชีให้กับกองทุนรวมอสังหาริมทรัพย์และสิทธิเรียกร้อง แลนด์
  แอนด์ เฮ้าส์ II บริษัท รอยัล เอ็คเซ็ลเล็นซิ จำกัด และบริษัท แอล แอนด์ เอช สาทร จำกัด

  6. ธุรกิจร่วมลงทุนในบริษัทอื่น ได้แก่ ร่วมลงทุนในบริษัท โฮมโปรดักส์ เซ็นเตอร์ จำกัด
  (มหาชน) (สัดส่วนร้อยละ 20.98) ซึ่งดำเนินธุรกิจจำหน่ายวัสดุก่อสร้างและอุปกรณ์ตกแต่งบ้าน
  ร่วมลงทุนในบริษัท ควอลิตี้คอนสตรัคชั่น โปรดักส์ จำกัด (มหาชน) (สัดส่วนร้อยละ 25.78)
  ซึ่งดำเนินธุรกิจผลิตและจำหน่ายวัสดุคอนกรีตมวลเบา และร่วมลงทุนในธนาคาร แลนด์ แอนด์
  เฮ้าส์ เพื่อรายย่อยจำกัด(มหาชน) (ชื่อเดิม คือ บริษัทเครดิตฟองซิเอร์ แลนด์ แอนด์ จำกัด
  (มหาชน)) ในสัดส่วนร้อยละ 27 ซึ่งประกอบธุรกิจธนาคารเพื่อรายย่อย

ณ วันที่ 31 ธันวาคม 2548 บริษัทและบริษัทย่อย มีสินทรัพย์รวม 19,324.3 ล้านบาท หนี้สินรวม
12,348.9 ล้านบาท ส่วนของผู้ถือหุ้นรวม 6,975.4 ล้านบาท โดยมีทุนชำระแล้ว 6,270.7
ล้านบาท โดยผลการดำเนินงานสำหรับปี 2548
มีรายได้จากการขายบ้านและที่ดินและห้องชุดพักอาศัย 6,841.6 ล้านบาท
เพิ่มขึ้นจากงวดเดียวกันของปีก่อนจำนวน 743.7 บาท หรือเพิ่มขึ้นร้อยละ 12.2
รายได้จากอาคารที่พักอาศัยให้เช่า จำนวน 799.7 ล้านบาท
เพิ่มขึ้นจากงวดเดียวกันของปีก่อนจำนวน 137.6 บาท หรือเพิ่มขึ้นร้อยละ 20.8
และรายได้จากอาคารสำนักงานให้เช่าจำนวน 262.2 ล้านบาท
เพิ่มขึ้นจากงวดเดียวกันของปีก่อนจำนวน 19.4 บาท หรือเพิ่มขึ้นร้อยละ 8 โดยมีรายได้รวม
8,042.0 ล้านบาท เพิ่มขึ้นจากงวดเดียวกันของปีก่อนจำนวน 850.3 ล้านบาท หรือเพิ่มขึ้นร้อยละ
11.8 และมีกำไรสุทธิ 823.3 ล้านบาท ลดลงจากงวดเดียวกันของปีก่อนจำนวน 141.4 บาท
หรือลดลงร้อยละ 14.7